A BIZOTTSÁG (EU) 2021/1842 RENDELETE

(2021. október 20.)

a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található flupiradifuron és difluor-ecetsav megengedett szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára és 49. cikkének (2) bekezdésére,

mivel:

(1) A flupiradifuron és a difluor-ecetsav tekintetében alkalmazandó szermaradék-határértékeket (a továbbiakban: MRL-ek) a 396/2005/EK tanácsi rendelet III. mellékletének A. része állapította meg.

(2) Egy, a flupiradifuron hatóanyagot tartalmazó növényvédő szer szamóca, étkezési olajbogyó, okra/bámia, karfiol, brokkoli, kelbimbó, fejes káposzta, kel, karalábé, „saláta és egyéb salátafélék”, „spenót és hasonló levelek”, „fűszernövények és ehető virágok”, bab, borsó, repcemag, mustármag és az olajkinyerésre szánt olajbogyók tekintetében való alkalmazásának engedélyezésére irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz a flupiradifuronra és fő metabolitjára, a difluor-ecetsavra vonatkozóan érvényben lévő MRL-ek módosítása céljából.

(3) A 396/2005/EK rendelet 6. cikke (2) és (4) bekezdésének megfelelően import tűréshatárra vonatkozó kérelmet nyújtottak be az Egyesült Államokban a citrusfélék, a fügekaktusz, a gyapotmag, a kukorica, az árpa, a kukorica, a cirok és a búza esetében, az Egyesült Államokban és Kanadában a fán termő héjas gyümölcsűek, az almatermésűek, a szőlő, a fürtös áfonya, a „gyökér és gyökgumós zöldségek”, a paradicsom, az étkezési paprika, a padlizsán/tojásgyümölcs, a dinnye, a szárzeller, a hüvelyesek, a földimogyoró, a szójabab és a komló esetében, a Brazíliában a kávébab esetében, valamint a Ghánában és Elefántcsontparton a kakaóbab esetében alkalmazott flupiradifuronra vonatkozóan. A kérelmezők állítása szerint a szóban forgó anyagnak az említett országokban az említett terményekre vonatkozóan engedélyezett alkalmazásai a 396/2005/EK rendeletben a flupiradifuron és a difluor-ecetsav tekintetében megállapított MRL-eknél magasabb szermaradék-határértékekhez vezetnek, ezért magasabb MRL-eket kell megállapítani annak érdekében, hogy az említett termények behozatalát ne gátolják kereskedelmi akadályok.

(4) E kérelmekkel összefüggésben a kérelmező az (EU) 2016/486 bizottsági rendeletben (2) meghatározott határidőn belül benyújtotta a referens tagállamnak, Hollandiának a vetésforgóban termesztett növényekre és az állatállomány takarmányozására vonatkozó kiegészítő tanulmányokat.

(5) A 396/2005/EK rendelet 8. cikkének megfelelően Hollandia értékelte a fent említett kérelmeket, és az értékelő jelentéseket továbbította a Bizottságnak.

(6) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket (3) adott ki. Ezeket a véleményeket továbbította a kérelmezők, a Bizottság és a tagállamok felé, és hozzáférhetővé tette őket a nyilvánosság számára.

(7) A fügekaktuszban, a dinnyében, a paradicsomban és a komlóban előforduló flupiradifuron tekintetében a Hatóság arra a következtetésre jutott, hogy a benyújtott adatok nem elégségesek új MRL-ek meghatározásához. Ami a szárzellerben lévő flupiradifuront illeti, nem zárható ki az akut bevitelre vonatkozó aggály. A többi kérelmet illetően a Hatóság arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások – 27 specifikus európai fogyasztói csoport fogyasztói expozíciójának vizsgálata alapján – a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó valamennyi élelmiszer fogyasztásából következő, egész életen át tartó expozíció, sem az adott termékek fokozott fogyasztásából következő, rövid távú expozíció esetében nem merült fel a megengedhető napi bevitel vagy az akut referenciadózis túllépésének kockázata.

(8) A vetésforgóban termesztett növényekre és az állatok takarmányozására vonatkozó kiegészítő tanulmányok értékelését követően a Hatóság a flupiradifuron és a difluor-ecetsav vetésforgóban termesztett növényekben és állati eredetű termékekben előforduló jelenlegi MRL-jeinek emelését, csökkentését vagy fenntartását javasolta. A Hatóság az MRL-ek csökkentését különösen a szőlőlevélben előforduló flupiradifuron tekintetében, valamint a kukoricában, a kakaóbabban és a sertésmájban előforduló difluor-ecetsav tekintetében javasolta. Ezeket az MRL-eket a jelenleg érvényes, illetve a Hatóság által megállapított szinteken indokolt rögzíteni a 396/2005/EK rendelet II. mellékletében.

(9) Az MRL-ekkel kapcsolatos megfelelő módosítások – a Hatóság indokolással ellátott véleményei alapján és a tárgy szempontjából lényeges tényezőket figyelembe véve – megfelelnek a 396/2005/EK rendelet 14. cikkének (2) bekezdésében foglalt követelményeknek.

(10) A Bizottság a Kereskedelmi Világszervezeten keresztül kikérte az Unió kereskedelmi partnereinek véleményét az új MRL-ekről, és figyelembe vette megállapításaikat.

(11) A 396/2005/EK rendeletet ezért ennek megfelelően módosítani kell.

(12) A termékek zavartalan forgalmazása, feldolgozása és fogyasztása érdekében e rendelet átmeneti intézkedést ír elő azon termékek kapcsán, amelyeket az MRL-ek módosítását megelőzően állítottak elő, és amelyekkel kapcsolatban igazolt, hogy a fogyasztók magas szintű védelme továbbra is biztosított.

(13) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-vállalkozók felkészülhessenek az MRL-ek módosulásából fakadó új követelmények teljesítésére.

(14) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II. és III. melléklete e rendelet mellékletének megfelelően módosul.

2. cikk Az Unióban 2022. május 10. előtt előállított, vagy oda ezen időpontot megelőzően behozott termékek tekintetében a szőlőlevélben előforduló flupiradifuronra, valamint a kukoricában, kakaóbabban és sertésmájban előforduló difluor-ecetsavra vonatkozóan a 396/2005/EK rendelet továbbra is az e rendeletben szereplő módosítások nélkül alkalmazandó.

3. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba. A szőlőlevélben előforduló flupiradifuron, valamint a kukoricában, a kakaóbabban és a sertésmájban előforduló difluor-ecetsav tekintetében ez a rendelet 2022. május 10-től alkalmazandó.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2021. október 20-án. a Bizottság részéről az elnök Ursula VON DER LEYEN

(1) HL L 70., 2005.3.16., 1. o.

(2) A Bizottság (EU) 2016/486 rendelete (2016. március 29.) a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található ciazofamid, cikloxidim, difluor-ecetsav, fenoxikarb, flumetralin, fluopikolid, flupiradifuron, fluxapiroxád, krezoxim-metil, mandesztrobin, mepanipirim, metalaxil-M, pendimetalin és teflutrin megengedett maradékanyag-határértéke tekintetében történő módosításáról (HL L 90., 2016.4.6., 1. o.).

(3) Az EFSA tudományos jelentéseinek internetes elérhetősége: http://www.efsa.europa.eu:

Reasoned opinion on the setting of import tolerances, modification of existing maximum residue levels and evaluation of confirmatory data following the Article 12 MRL review for flupyradifurone and DFA. (Indokolással ellátott vélemény a flupiradifuron és a difluor-ecetsav tekintetében az MRL-ek 12. cikk értelmében történő értékelését követően az import tűréshatárok megállapításáról, a már létező MRL-ek módosításáról és a megerősítő adatok értékeléséről). EFSA Journal 2020;18(6):6133.

Reasoned opinion on the modification of the existing maximum residue levels for flupyradifurone and DFA in rape seeds/canola seeds and mustard seeds. (Indokolással ellátott vélemény a flupiradifuron és a difluor-ecetsav repcemag és mustármag tekintetében megállapított jelenlegi MRL-jeinek módosításáról). EFSA Journal 2020;18(11):6298.

Reasoned opinion on the modification of the existing maximum residue levels for flupyradifurone and DFA in okra/lady’s finger. (Indokolással ellátott vélemény a flupiradifuron és a difluor-ecetsav okra/bámia tekintetében megállapított jelenlegi MRL-jeinek módosításáról). EFSA Journal 2021;19(5):6581.